DA Den Europæiske Unions Tidende C 324/5

Høringskonsulentens endelige rapport (1)

COMP/39.525 — Telekomunikacja Polska

2011/C 324/06

BAGGRUND

Udkastet til afgørelse vedrører det etablerede polske telekommunikationsselskab Telekomunikacja Polska SA’s (TP) misbrug af en dominerende stilling på markedet for engrossalg af bredbåndsadgang til internettet, jf. artikel 102 i TEUF.

Sagen er et resultat af en undersøgelse, som Kommissionen indledte ex officio. Der blev aflagt kontrolbesøg i september 2008 i TP i Warszawa i Polen. Efter kontrolbesøgene blev der indledt en procedure i april 2009 (2).

SKRIFTLIG PROCEDURE

Klagepunktsmeddelelse

Klagepunktsmeddelelsen blev meddelt TP den 1. marts 2010. I klagepunktsmeddelelsen nåede Kommissionen til den foreløbige konklusion, at den dominerende telekommunikationsoperatør havde nægtet alternative operatører (AO) adgang til sine engrosbredbåndstjenester mod betaling på forskellige stadier i forløbet og derved havde skadet konkurrencen og kunderne på markedet for detailbredbåndsadgang til internettet i Polen. Overtrædelsen startede tilsyneladende, da TP den 3. august 2005 indledte de første forhandlinger om indgåelse af kontrakter, og den varede stadig ved på det tidspunkt, hvor klagepunktsmeddelelsen blev meddelt.

Aktindsigt

Der blev givet aktindsigt ved to dvd'er, som blev sendt til TP den 8. marts 2010.

TP havde ingen spørgsmål vedrørende aktindsigt.

Forlængelse af svarfrist for klagepunktsmeddelelsen

Modtageren af klagepunktsmeddelelsen blev oprindelig indrømmet en frist på otte uger regnet fra datoen for modtagelsen af dvd'en med Kommissionens akter til at fremsætte skriftlige bemærkninger til klagepunktsmeddelelsen.

TP bad om en forlængelse, hvilket jeg accepterede, primært fordi TP efter aftale med Generaldirektoratet for Konkurrence var i færd med at udarbejde et tilsagn sideløbende med besvarelsen af klagepunktsmeddelelsen. Fristen blev derfor forlænget med fire uger i overensstemmelse med fristen for tilsagn i udkastet til bedste praksis (3). TP fremsatte sine bemærkninger rettidigt.

MUNDTLIG PROCEDURE

Mundtlig høring

TP udøvede sin ret til en mundtlig høring. Den fandt sted senere end oprindelig planlagt (i juli) på anmodning af TP, som ønskede at udsætte den til alle de centrale repræsentanter var tilbage fra ferie. Høringen fandt derfor sted den 10. september 2010. Den varede en hel dag.

To berørte tredjeparter deltog i høringen: Krajowa Izba Gospodarcza Elektroniki i Telekomunikacji (»KIGEIT«), som er det polske handelskammer for elektronik og telekommunikation, og Netia SA, som er en alternativ operatør. Den nationale regeludstedende myndighed (UKE) deltog i høringen på invitation af Kommissionen.

I løbet af den mundtlige høring hævdede TP bl.a., at selskabet allerede havde været genstand for undersøgelser og interventioner i Polen for dele af den adfærd, som Kommissionen havde rejst spørgsmålstegn ved med henvisning til EU's konkurrenceregler. En afgørelse fra Kommissionens side ville derfor være i strid med TP's grundlæggende ret til ikke at blive genstand for samme klagepunkt to gange (»ne bis in idem«). Da denne påstand forekom tilstrækkeligt begrundet, gjorde jeg opmærksom herpå i min rapport, jf. artikel 13 (4). Der er taget hensyn til påstanden i udkastet til afgørelse og i den forslåede bøde.

TP anførte også, at den påståede overtrædelse blev tilendebragt efter undertegnelse af aftalen mellem TP og UKE den 22. oktober 2009.

SAGSFREMSTILLINGSMEDDELELSEN

Efter den mundtlige høring foretog Kommissionen en yderligere undersøgelse af de faktiske omstændigheder for at fastslå, om overtrædelsen faktisk var ophørt som påstået af TP. Resultaterne af undersøgelsen fremgik af sagsfremstillingsmeddelelsen af 28. januar 2011. På TP's anmodning, som jeg delvis accepterede, blev den oprindelige svarfrist på fire uger forlænget med yderligere en uge. TP svarede den 7. marts 2011.

UDKAST TIL AFGØRELSE

Den største ændring af klagepunktsmeddelelsen er, at Kommissionen ikke længere anser overtrædelsen for at vare frem til og efter den 1. marts 2010 — datoen for meddelelse af klagepunktsmeddelelsen. Det anføres nu i afgørelsen, at overtrædelsen varede mindst frem til den 22. oktober 2009, hvor TP og UKE indgik deres aftale.

Udkastet til afgørelse vedrører efter min opfattelse kun to klagepunkter, som TP har haft mulighed for at udtale sig om.

I lyset af det ovenstående finder jeg, at retten til at blive hørt er blevet tilgodeset i denne sag.

Bruxelles, den 20. juni 2011. Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager, (EFT L 162 af 19.6.2001, s. 21).

(2) Jf. artikel 2, stk. 1, i Kommissionens forordning (EF) nr. 773/2004 og artikel 11, stk. 6, i Rådets forordning (EF) nr. 1/2003.

(3) See http://ec.europa.eu/competition/consultations/2010_best_practices/best_practice_articles.pdf

(4) Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager, (EFT L 162 af 19.6.2001, s. 21).